Stemmen i lydbeskeden var træt, men optimistisk. Det var 3. september 2021, og Anne Mette Frederiksen havde været indlagt på Regionshospitalet i Hjørring siden aftenen før. – Mor, de har skruet lidt ned for min ilt, fordi jeg ilter rimeligt godt. Det er stille og roligt. Temperaturen siger 37,7, så den er faldet, sagde den 26-årige kvinde. Anne Mette Frederiksen havde corona. Men hun var kun 26 år, så både hospitalet, familien og Anne Mette Frederiksen selv var sikre på, at hun snart ville blive udskrevet. Men sådan gik det ikke. Lydbeskeden er blot en af flere, som Pia Salvesen modtog, mens hendes datter var indlagt. Døde uden familien omkring sig Det er i disse dage præcis to år siden, at Danmark lukkede ned. Knap 2.800.000 danskere har haft corona, og lidt over 5000 af dem er døde. Langt de fleste var over 70 år. I dag står vi et godt sted. Men i sommeren 2021 begyndte unge ikkevaccinerede patienter pludselig at fylde på hospitalerne. Anne Mette Frederiksen var en af dem. Det er ikke ofte, at Pia Salvesen tager lydbeskederne frem og lytter til sin datters stemme. - Lige nu bliver jeg for ked af det, når jeg hører dem. Jeg føler, at hun er lige ved siden af mig, og det er hun jo ikke, siger Pia Salvesen. Hun ser dem som et tegn på, at hendes datter har været ensom. For Anne Mette Frederiksen havde ikke sine nærmeste ved sin side, da hun havde mest brug for dem. Og det er Pia Salvesens største anke. Men hvordan kunne det ske, at hun døde uden sin familie i nærheden? Hendes største ønske var at stifte familie Anne Mette Frederiksen var en glad kvinde, der elskede fest, farver og glimmer, fortæller Pia Salvesen. Og så var hun det største familiemenneske, man kunne forestille sig. Hun blev gift i maj, og allerede tre måneder senere fødte hun sit første barn, datteren Thrud. - Hendes højeste ønske var at få en familie, så det skulle bare være lykke det hele, fortæller Pia Salvesen. I slutningen af august 2021 var coronapandemien under kontrol i Danmark. Over 70 procent af befolkningen var færdigvaccineret, og fra 10. september blev covid-19 ikke længere anset som en samfundskritisk sygdom i Danmark, og alle restriktionerne forsvandt. Alligevel testede Anne Mette Frederiksen positiv for corona 30. august. Hun var ikke vaccineret, da man på daværende tidspunkt frarådede vaccinen til gravide. Anne Mette Frederiksen var dog ikke bekymret og nød tiden derhjemme med sin nyfødte datter. Men så begyndte hun at få det dårligt. Hun havde feber, åndenød og kastede op. - Selvfølgelig overlever hun Anne Mette Frederiksen blev derfor indlagt 2. september med sin mand og nyfødte datter. På hospitalet fik hun ilt og medicin, og selvom Anne Mette Frederiksen havde det dårligt, var hun optimistisk om, at det bare ville være et kort besøg. Anne Mette Frederiksen var nemlig opsat på at komme hjem og starte hverdagen med sin datter. Og det gjorde hende blind for, hvor alvorlig situationen var, mener Pia Salvesen. - Hun sagde hele tiden, at hun havde det bedre, selvom hun fik mere og mere ilt. Hun var for optimistisk, siger Pia Salvesen. Da hun ikke måtte besøge sin datter på hospitalet, var Pia Salvesen nødt til at følge med gennem telefonopkald og datterens lydbeskeder. Og selvom hun vidste, at situationen var alvorlig, var Pia Salvesen ikke synderligt bekymret. - Jeg tænkte bare: ”Hun er 26 år, og vi har så meget forstand på covid-19, at selvfølgelig overlever hun”, siger Pia Salvesen. I et stykke tid var Anne Mette Frederiksen stabil, og lægerne var også sikre på, at hun snart ville blive udskrevet. Men fire dage senere blev hendes situation forværret. Mand og datter sendt hjem 6. september blev Anne Mette Frederiksens mand og datter sendt hjem fra hospitalet. Anne Mette Frederiksen fik at vide, at hun sandsynligvis skulle flyttes over på intensivafdelingen, og at hun ikke længere skulle bruge sine kræfter på at tage sig af Thrud, men i stedet fokusere al sin energi på at få det bedre. Og nu havde hun noget at kæmpe for. - Jeg tror, hun inderst inde har været rigtigt bange. Men samtidig har hun tænkt: ”Jeg SKAL nok komme igennem det her, for jeg har noget, jeg skal hjem til”, siger Pia Salvesen. Men selvom hun kæmpede, fik Anne Mette Frederiksen det løbende værre og værre. Hendes ilt blev konstant øget, og til sidst havde hun ikke længere kræfter til at gå på toilettet alene. Sidste telefonopkald Klokken 21.45 den 8. september – seks dage efter hun blev indlagt – ringede Anne Mette Frederiksen til sin familie for at sige godnat. Først snakkede hun lidt med sin mand og datter. Til sidst fik Pia Salvesen sin datter i telefonen. Anne Mette Frederiksen fortalte, at hun havde lidt ondt i hoften, og hun ville derfor ringe til sygeplejersken og bede om at få noget beroligende, inden hun lagde sig til at sove. - Så siger vi pænt godnat og "jeg elsker dig" … og ja, det var så det, siger Pia Salvesen. Sygeplejersken blev bekymret Natten til 9. september fik Anne Mette Frederiksen det markant dårligere. Omkring klokken 03.30 blev en sygeplejerske så bekymret, at hun satte sig ind hos den indlagte kvinde og blev der resten af natten. Pia Salvesen er utroligt glad for, at sygeplejersken blev hos hendes datter – selvom hun ville ønske, at det havde været hende selv, der sad der. - Hele familien er glad for, at der har været nogen hos hende, så hun ikke har ligget alene. Jeg er sikker på, at hun har været skrækslagen, hun har jo kæmpet for at få vejret, siger hun. Modtog den korrekte behandling Regionshospital Nordjylland i Hjørring vurderer, at Anne Mette Frederiksen fik den korrekte behandling på daværende tidspunkt. I Anne Mette Frederiksens journal kan man se, at både personalet og hun selv vurderede, at hun var stabil. - Der opstod en pludselig og meget svær komplikation, der medførte døden. Det var en komplikation til covid, men formentlig baseret på blandt andet den nylige fødsel, siger Søren Pihlkjær, lægefaglig direktør på hospitalet. Selvom corona i september 2021 havde eksisteret i Danmark i cirka halvandet år, var det stadig en ny og ukendt sygdom for læger og sygeplejersker. - Vi får løbende nye behandlinger, medicin og vacciner, men der vil stadig være ting, vi ikke forstår i forhold til den enkelte patient, siger Søren Pihlkjær. Familien blev tilkaldt Om morgenen 9. september blev Anne Mette Frederiksen flyttet over på intensivafdelingen. Omkring en time senere – klokken 8.10 – blev hun lagt i respirator. Men det hjalp ikke. Klokken 9.43 fik hun hjertestop, og læger og sygeplejesker brugte den næste time og 27 minutter på forgæves at forsøge at redde hende. Klokken 11.14 – en time og 31 minutter efter hun fik hjertestop – modtog Anne Mette Frederiksens mand et opkald. Pia Salvesen var sammen med sin svigersøn, da telefonen ringede. Så snart han hørte, hvad der blev sagt i telefonen, vendte han sig mod sin svigermor: - Jeg vidste det, sagde han. I den anden ende af røret fortalte lægen, at familien var nødt til at komme nu. Og det skulle gå hurtigt, for Anne Mette Frederiksen ville ikke klare det. - Hun har været pissehamrende bange 15 minutter senere – klokken 11.29 – blev hun erklæret død. Hendes familie nåede ikke at komme ind til hende. Anne Mette Frederiksen døde derfor uden sine nærmeste omkring sig. - Jeg har det meget dårligt med det. Man burde have tilkaldt familien, da hun blev dårlig, siger Pia Salvesen. Anne Mette Frederiksen havde ikke set nogen familiemedlemmer, siden hendes mand og datter tog hjem fra hospitalet tre dage tidligere. Den tanke plager stadig Pia Salvesen her et halvt år senere. - Vi kunne have holdt hende i hånden og forklaret hende, at Thrud havde det godt, så Anne Mette kunne lukke øjnene med ro, siger Pia Salvesen og fortsætter: - Det tror jeg ikke, at hun har gjort. Jeg tror, hun har været pissehamrende bange og higet efter sit barn. Savner anerkendelse Pia Salvesen forstår ikke, hvorfor hospitalet ventede så lang tid med at kontakte familien. - Når Anne Mette bliver så dårlig, har man lavet en fejl ved ikke at kalde os ind. Man skal huske dem, der står udenfor, og det er os, der ikke fik lov til at sige farvel, siger Pia Salvesen. Hun forstår godt, hvorfor hospitalet ikke havde tid til at kontakte familien efter klokken 8.10, da datteren blev lagt i respirator, og personalet havde travlt med at forsøge at redde hendes liv. Men hun er uforstående over for, hvorfor familien ikke blev kontaktet klokken 03.30, da sygeplejersken var så bekymret for Anne Mette Frederiksens tilstand, at hun satte sig ind til hende og blev der hele natten. Pia Salvesen savner anerkendelse fra hospitalet om, at de har fejlet, og at det ikke burde ske, at en patients pårørende ikke bliver tilkaldt. - Det er vigtigt for pårørende at kunne sige farvel til sine kære. Det ville give mig mere ro at se, at hospitalet forstod det og ikke ville glemme det i fremtiden, siger hun. Personalet prioriterede at redde Anne Mette Søren Pihlkjær ønsker i dag at undskylde over for familien. For han er fuldstændigt enig med Pia Salvesen: Ingen bør dø alene. - Set i bakspejlet ville vi nok gerne have kaldt de pårørende ind tidligere, så de kunne have nået at være med, da Anne Mette døde, siger han. Han fortæller, at de ikke fik ringet til familien, fordi de i situationen prioriterede at behandle den akut opståede komplikation, og at de derfor havde al deres fokus på Anne Mette Frederiksen. Og så træder tanken om at ringe til de pårørende nogle gange i baggrunden, siger han. Samtidig kan det også være svært for personalet at indrømme over for sig selv, at situationen er så alvorlig, at de er nødt til at kontakte de pårørende, fortæller Søren Pihlkjær. - Vi skal blive bedre til det – og vi kan kun beklage, at det ikke er lykkedes i dette tilfælde, siger han. Kan ikke bruge en undskyldning til noget Selvom Pia Salvesen er glad for hospitalets undskyldning, gør den ikke den store forskel for hende. - Selvfølgelig er det rigtigt fint, men jeg kan jo ikke bruge den til noget. Jeg synes stadig – og det vil jeg altid synes – at det ikke er okay, at de ikke kaldte os ind. Der er ikke nogen undskyldning for sådan noget, siger Pia Salvesen. Hun fortæller, at hun løbende har været i kontakt med hospitalet og snart skal til en samtale med Anne Mette Frederiksens anæstesilæge og afdeling på hospitalet. Og samtalen kan forhåbentlig give hende, hvad undskyldningen ikke kunne. - Det kan være, at jeg kan få mere ro, hvis sygeplejersken, der sad hos hende, kan sige, at hun egentlig havde det okay. Jeg tænker, hun har været bange, men det er jo ikke sikkert, siger Pia Salvesen. Barnebarnet bringer glæde Når Pia Salvesen i dag ser på sit lille barnebarn, ser hun også sin datter. - Thrud har Anne Mettes næse og mund. Og de har begge rigtigt smukke, klare blå øjne. På den måde er Thrud en sand kopi af Anne Mette. Men vi ser jo måske også det, vi gerne vil se, siger Pia Salvesen. Det er dog ikke kun hendes barnebarns ydre, der minder Pia Salvesen om hendes datter. Thrud er nemlig en rigtigt glad baby, et ”rigtigt sludrechatol”, fortæller Pia Salvesen, der fremhæver, at hendes datter også elskede at snakke og synge. Det er da også vigtigt for Pia Salvesen, at Thrud vokser op vel vidende, hvem hendes mor var. - Vi laver billedbøger til Thrud, hvor vi fortæller om hendes mor, og hvem hun var. Og så gemmer vi alle Anne Mettes ejendele, der kan have betydning for Thrud, og så får hun det hele, når hun bliver gammel nok, siger Pia Salvesen.
Anne Mette Frederiksen døde af corona tre uger efter, hun havde født. Hendes mor forstår ikke, hvorfor familien ikke blev tilkaldt, da hun blev dårlig.